Марко Ганчев
Хомот сапиенс

chitanka.info

Нали съм филолог, ако не с друга

наука, с тая имам допир пряк:

че коренът на думата съпруга

а и на думата съпруг е впряг.

Жена и мъж, ний теглим свойто рало

тъй както се е правило до днес,

а с него и каквото е придало

съвремието ни като прогрес.

Например дядовият вол и крава

в хомота знаеха кое кому —

бе десен волът, кравата бе лява,

смениш ли ги, реват на място: — Му-у-у!

А ние с моята освен че знаем

местата си, но всеки би могъл

да бъде и взаимнозаменяем

при левия и десния жегъл.

И правим го. Но най ще се похваля

с най-важното, а именно, че ний

не се нуждаем даже от копраля,

ами самички викаме си: — Дий!…

1980

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.